Vendégmunkások növelik a várólistát
Már mintegy 86 ezer ember ellátását biztosítja a Karolina Kórház az egyre több vendégmunkás miatt.
Az intézmény finanszírozása azonban nem követte a növekedést. Emiatt a halasztható beavatkozások számát kénytelenek csökkenteni. Így viszont nõnek a várólisták. Harmincezres lakosságához képest közel harmadával nõtt a Mosonmagyaróváron élõk száma néhány év alatt az ide érkezõ vendégmunkások révén. Ám e tízezres szám is csak becslés. A valós adatokat senki sem tudja.
A betelepülõk ezreivel járó problémákkal már több ízben foglalkoztunk lapunkban. A vendégmunkások áradata és a sorra nyíló legális és illegális munkásszállók számos kihívás elé állítják a hivatalokat, a hatóságokat, intézményeket.
Így van ez a Karolina Kórházban is, ahol az elmúlt években egyre több, az ország más részérõl érkezett beteget látnak el. A becslések szerint már mintegy 86 ezer embert orvosol a kisváros kórháza.
– Már 2004-tõl, a teljesítményvolumen-korlát (tvk) bevezetése óta számon tartjuk a területen kívülrõl érkezõ betegeket. Számuk évrõl évre folyamatosan emelkedik – mondja dr. Bertalan István fõigazgató. – Számunkra ez azért is kedvezõtlen, mert a Karolina tvk- értékét eleve alacsony szinten határozták meg, mivel a 2003-as állapotot – amikor zajlott a kórház átépítése – vették alapul. Az utóbbi években egyre többen élnek itt olyanok, akik az egészségügyi ellátást máshol lennének jogosultak igénybe venni. Azt gondoltuk, az elsõ vizsgálat után nem küldjük el a más területrõl érkezett betegeket. Bízva abban, hogy ezt a tevékenységünket figyelembe veszik a finanszírozás újragondolásakor – hangsúlyozta a fõigazgató.
Dr. Bertalan István hozzátette: mindig is az országos átlagnál nagyobb számban láttak el a területen kívülrõl érkezõ betegeket. Az elmúlt években azonban drasztikusan nõtt ez a szám. Míg például négy évvel ezelõtt évi 9 ezer volt a területen belüli és 750 a területen kívüli, aktív osztályon fekvõ betegek száma, addig tavaly már 8700 és közel 1200 volt ez a két szám.
A fõigazgató szerint az ország más részeirõl érkezõk egészségi állapota nagyjából megegyezik az itt élõkével. Ugyanakkor esetenként az élet- módjukból és az elhelyezésük higiéniai körülményeibõl fakadóan elõfordul, hogy egy viszonylag kisebb sérülés könnyen elfertõzõdik.
„A megnövekedett betegszám és a tvk-nyomás miatt próbáltuk csökkenteni a halasztható ellátások számát. Ezért erõsen emelkedett az akut ellátások száma. Ezzel arányosan viszont nõttek a várólisták a tervezhetõ beavatkozásoknál. A belgyógyászaton például már négy hónapos az elõjegyzés. Folyamatosan jelezzük a fenntartónak, hogy a számunkra egyébként is hátrányos tvk a növekvõ lakosságszám miatt egyre nehezebben tartható. A megyei egészségügyi egyeztetõ bizottság ülésein a megye aktív kórházai üdvözölték az új finanszírozási elvet, azaz a lakosságarányos finanszírozást. Ezzel a Karolinának már 72 ezer ember ellátásához elegendõ pénz állna rendelkezésére. Ez a korábbihoz képest húszszázalékos bevételnövekedés. Így az eddig is a kórházhoz tartozó mintegy 86 ezer ember ellátása biztonságosabban tervezhetõvé válik. Sõt, rövidülhetnek a várólisták. A megye minden aktív kórháza abban érdekelt, hogy az új, lakosságarányos finanszírozási elv országosan érvényesüljön" – hangsúlyozta dr. Bertalan István.
bevándorlás Mosonmagyaróvár mosonmagyaróvári hírek kórház